OpenLLM-France/wikimedia huggingface dataset:
# Banku-kontu

Banku-kontu bat finantza-kontu bat da, banku batek bezero batentzat mantentzen duena. Banku-kontua izan liteke gordailu kontu bat, kontu korronte bat edo finantza-erakunde batek eskainitako beste edozein kontu mota, eta bezeroak finantza erakundeari gordailutan eman (edo mailegutan hartu) dizkion funtsen berri ematen du.
Epe batean banku-kontu batean gertatu diren finantza eragiketen berri ematen dio bezeroari bankuak banku-estraktu edo laburpen batean. Horren bidez, uneoro bezeroak finantza-erakundearekiko duen posizio-balantzea agertzen da; ohikoan, baina ez beti, herrialdean onartua den txanponean neurtua.
Herrialde bakoitzak legez zehazten du zenbat banku-kontu ireki eta erabili daitezken; kontuok nork eta nola ireki ditzaken, titularrak nola identifikatu daitezken, gordailuak nola egin, dirua ateratzeko mugak eta abar. Herrialde gehienetan 18 urtekoa da banku kontu bat izateko adin muga, zenbaitetan 16 urtekoa den arren. Gazteagoek guraso edo tutore baten eskutik izan dezakete kontu bat.

## Kontu egitura

Banku-kontuek balantze positiboa edo kreditukoa izan dezakete (hartzekodun), finantza erakundeak bezeroari dirua zor dionean; edo balantze negatibo edo debitukoa (zordun), bezeroak finantza erakundeari dirua zor dionean.
Oro har, gordailu kontuak izaten dira bezeroak dirua gordetzeko asmoz eratzen direnak, alegia, bankuak bezeroari dirua gorde diezaion, eta bankua bezeroarekin zordun izango duena.
Beste kontu batzuk, orokorrean bezeroak zorrak manten ditzan irekitzen dira, mailegu-kontu gisa. Hauek, tarteka, gordailu-kontu ere bihur daitezke, duten saldo garbi edo balantzearen arabera.
Kontu batzuk, duten balantzearen arabera baino, funtzioaren arabera ere sailkatzen dira: kontu korronteak, kasu, eguneroko ordainketa eta kobrantza arruntak egiteko erabiltzen dira. Aurrezki-kontuak, berriz, bezeroaren aurrezkiak gordetzeko asmoa izaten dute eta hortaz balantze positiboa izan ohi dute (bezeroaren alde, bankua zordun delarik).
Finantza-erakunde ezberdinek izen komertzial ezberdinekin izenda ditzakete bezeroei eskaintzen zaizkien kontu mota ezberdinak.
* Gordailua
** Transakzio kontua
*** Txeke kontua
*** Kontu korrontea
** Pertsonala
* Aurrezkia
** Eperako gordailua / Gordailu finkoa
* Bestelako kontuak
** Mailegu-kontuak
** Low-cost

## Kanpo estekak

* Datuak: Q676459
# Banku bidezko transferentzia

    Artikulu hau ordainketa-sistemari buruzkoa da; beste esanahietarako, ikus «Transferentzia (argipena)».
Banku bidezko transferentzia, banku-transferentzia edo biramendua banku-kontu batetik beste batera dirua pasatzea da. Bi kontuak titular berarenak edo desberdinenak izan daitezke eta kreditu-erakunde berekoak edo desberdinetakoak. Normalean, bi kontuak banku berean badaude eta pertsona berarenak badira, intsuldaketa esaten zaio eta ez dute komisiorik kobratzen. Batzuetan, banku berean egonda ere, komisioa kobratzen dute xede-kontua beste leku batean egoteagatik (beste hiri edo auzo batean) edo beste pertsona batena izateagatik.

## Erreferentziak

* ↑ Euskalterm: [Hiztegi Terminologikoa] [1999]
* ↑ Euskalterm: [Banka eta Aurrezkia Hiztegia] [2019]

## Kanpo estekak

* Datuak: Q334501
# Banku elektronikoa

Banku elektronikoa banka mota bat da. Bezeroen eskura jartzen dira finantza zerbitzuak informatika zerbitzuen bidez, banku-merkataritza akordioak denbora errealean egin ahal izateko.

## Kanpo estekak

* Datuak: Q188506
* Multimedia: Electronic commerce / Q188506
# Banku komunal

Banku komunala kreditu-metodologia bat da. Irabazi-asmorik gabeko erakunde batek pertsona talde bati maileguak ematen dizkio. Hauek emandako baliabideez eta erabileraz arduratzen dira.
Banku komunalek ideia berritzaileak dituzten baina kreditua eskuratzeko aukerarik ez duten emakume ekintzaileei batez ere maileguak ematen dizkiete, banku-erakundeek eskatzen dituzten baldintza guztiak ezin dituztelako bete.

## Kontzeptuaren jatorria eta definizioa

Banku komunal kontzeptua 1984an planteatu zuen lehen aldiz Bolivian John Hatch ekonomialariak, geroago FINCA International banku komunala sortu zuenak.
Ezrra Israel Orozco Paredes artikuluan, "Banku komunalak mikroenpresen jabe diren enpresarien garapenerako finantzaketa-alternatiba gisa",Guatemalako banku komunalak definitzen ditu: "Banku komunal bat emakumeek osatutako elkarte bat da (nahiz eta bitartekari batzuetan gizonek ere parte hartzen duten), 20 pertsona inguru osatuta. Bakoitzak diru-sarrerak sortzen dituen jardueraren batean lan egiten du, eta jarduera horrek ez du zertan berdina izan behar. Banku Komunalaren bidez, kideek mikrokredituak eskura ditzakete beren kreditu-jarduerak finantzatzeko.
Taldeak Zuzendaritza Batzorde bat eratzen du, taldearen zereginak administra ditzan, hala nola aurrezkiak eta interesak biltzea, interesen ordainketak egitea, kontrolak eramatea, erabakiak behar denean hartzea eta abar. Bazkideek egiten dituzten jarduera berritzaile eta sortzaile adina destino izan ditzakete emandako mikrokredituek. Hasierako zenbatekoak txikiak dira, arriskuak minimizatu eta ordainketaren kultura sortzeko, biztanleriaren sektore batzuetan existitzen ez dena.

## Erreferentziak

* ↑ (Gaztelaniaz) «Los Bancos Comunales Como Una Alternativ | PDF | Banco Grameen | Microcrédito» Scribd (Noiz kontsultatua: 2023-05-30).

## Kanpo estekak

* Datuak: Q4150818
# Banku ozeaniko

Banku ozeanikoa, batzuetan itsas-bankua edo besterik gabe bankua deitua, itsasoko leku bat da, bere inguruaren aldean oso sakona ez dena, hondar-barra bat edo itsaspeko mendi baten tontor bat bezala. Kontinente-ezpondak bezala, itsasaldiek eta beste fluxu batzuek geldiarazten badituzte, banku ozeanikoak azaleratu egin daitezke, eta, ondorioz, elikagai ugari izaten dira. Hori dela eta, banku handienetako batzuk, hala nola Dogger bankua eta Ternuako Banku Handiak, munduko arrantza-eremurik onenen artean daude. Nabigatzaileek banku batzuen, hala nola Wachusett uharria, berria eman dituzte, baina haien existentzia zalantzazkoa da.

## Motak

Banku ozeanikoak izaera bolkanikokoak izan daitezke. Aldi berean, karbonozkoak edo lurrezkoak izan daitezke. Eremu tropikaletan, banku batzuk urpeko atoloiak dira. Inolako lur-masarekin lotuta ez daudenez, ez dute kanpoko sedimentu-iturririk. Karbonato-bankuak ozeanoaren sakonetik irteten diren plataformak dira; lurrekoak, sedimentu-biltegi handiak.
Itsaspeko mendiak, aldiz, itsasoaren sakonean jaiotzen diren mendiak dira, itsas hondoen aldean gorago daudenak. Horien adibide dira Pioneer eta Guide mendiak, Farallon uharteen mendebaldean. Lehenengoak 1.000 metroko sakonera du. Beste kasu batzuetan, banku baten zati batzuek uraren azalera gainditu eta uharteak osa ditzakete.

## Erreferentziak

* ↑ (Ingelesez) Morelock, J.. (2005). in: Geological Oceanography Program. University of Puerto Rico at Mayagüez.
* ↑ (Ingelesez) Farallones Marine Sanctuary Association. Islands, Banks & Seamounts: Geologic Features Under the Sea. .
* ↑ (Ingelesez) World Wildlife Fund. Deep sea ecology: seamounts. .

## Kanpo estekak

* Datuak: Q1377943
# Banku-izu

Banku-izua banku bateko bezeroek modu masiboan eta denbora-epe labur batean bankuan ezarrita dituzten kontu eta gordailuen itzulketa eskatzen duteneko fenomenoa da, gehienetan finantza-krisialdi garaietan. Banku-izuak bankuaren porrota ekar dezake, bankuak bere aktiboekin bezeroen pasiboei aurre egin ezin dienean. Gainera, bankuek euren epe-laburreko pasibo eta ageriko kontuetatik zati bat soilik izaten duten eskubidirutan edo modu eskuragarrian, nazioko banku zentralak behartzen dien kutxa-koefiziente deritzon portzentajean hain zuzen, bezeroen berehalako itzulketa-eskaerei aurre egiteko ezintasuna larriagotuz.

## Kanpo estekak

* Datuak: Q806663
* Multimedia: Bank runs / Q806663
# Banku (altzaria)

Banku bat egitura sinpleko altzari luze bat da, pertsona bat edo gehiago batera esertzeko aukera ematen duena. Bankuak erabilera komuna du leku publikoetan, hala nola parkeetan, lorategietan, tren-geltokietan, aireportuetan eta abarretan. Mota horretako hiri-altzariek hainbat material dituzte, hala nola zura, metala, harria edo zementua. Elizetako altzari nagusia ere bada, ilaraka antolatzen baitira eta fededunek zerbitzu erlijiosoan erabiltzen baitituzte.
Bankua igeltsua edo harria bezalako material sinplez egina denean eta etxebizitza eta barnealdeko edo kanpoaldeko paretetara jotzen duenean, jarleku esaten zaio.

## Historia

Harrizko bankua, eraikin baten barneko hormari lotua, antzinako eraikin kretar eta mizenikoetan aurkitu da. Antzoki, hipodromo, zirku eta garai greko eta erromatarreko antzeko eraikinetako harmailetan jarritako jezarlekuak sortzen ziren. Baina benetako altzari gisa ez da ia ezagutzen garai erromanikoa arte (XI. mendea); izan ere, horren aurretik Ponpeiako aurrietatik ateratako brontzezko ale bat baino ez da gordetzen.
Erdi Aroan bankuaren papera kutxa eta kutxatzar arruntek egiten zuten, baita gela nagusietan ere. Horregatik, garai hartatik ez da ia etxebizitzetan eta leku publikoetan aurkitzen.
XIV. mendera arte, bankuak oso forma sinpleak izan zituen. Hortik aurrera, aulkiak bezala apaintzen da, eta, askotan, sofa bihurtzen da, kuxin txikiak edo oinarri bigunduak gehituta. XVII. eta XVIII. mendeetan apaindutako banku askok armarriak dituzte bizkarraldean. XV. mendetik ezagutzen da aulkiaren alde bat eta bestea txandaka aprobetxatzeko erabiltzen zen bizkarralde birakaria.

## Kanpo estekak

* Datuak: Q204776
* Multimedia: Benches / Q204776
# Banku (argipena)

Banku hitzak adiera zenbait ditu:
* banku, finantza erakundea;
* bankua, esertzeko altzaria;
* banku, gordailua,
** odol-bankua,
** datu-bankua;
* banku, lan-mahaia;
* bankua, itsas hondoan sakonera txikian dagoen hondarrezko azalera;
* banku, Ghanako sukaldaritza-platera.
# Banku Berregituraketa Ordenaturako Funtsa

Banku Berregituraketa Ordenaturako Funtsa (gaztelaniaz: Fondo de Reestructuración Ordenada Bancaria edo FROB), Espainiako banku sistema berregituratu eta arazoak zituzten aurrezki kutxa eta bankuei laguntza emateko 2009an Espainiako gobernuak sortutako erakunde publikoa. Erakundeak gobernuaren aurrekontuetatik eta banku sistemako gordailuen babeserako funtsetik hartutako diruaz lagundu zituen hainbat aurrezki kutxa 2010ean, Espainiako bankuak bultzatutako fusioen bitartez.

## Aurrezki kutxei emandako laguntzak
### 2010ean emandako laguntzak

2010ean berregituraketa funtsak honako diru-laguntzak eman zituen:
* Banco Financiero y de Ahorros: (Bancaixa, Caixa Laietana, Caja Madrid, la Caja de Canarias, Caja de Ávila, Caja Segovia eta Caja Rioja). 4.465 milioi euro
* CatalunyaCaixa: (Caixa Catalunya, Caixa Manresa eta Caixa Tarragona). 1.250 milioi euro
* Novacaixagalicia: (Caixa Galicia eta Caixanova). 1.162 milioi euro
* Banco Mare Nostrum: (Caja Granada, Caja Murcia, Caixa Penedès eta Sa Nostra). 915 milioi euro
* BBK Bank Cajasur: (Cajasur). 392 milioi euro
* Caja España-Duero: (Caja España eta Caja Duero). 525 milioi euro
* Unnim: (Caixa Sabadell, Caixa Terrassa eta Caixa Manlleu). 380 milioi euro

### 2011n emandako laguntzak

* Banca Cívica: (Nafarroako Kutxa, CajaCanarias, Caja de Burgos eta Cajasol). 977 milioi euro
* CatalunyaCaixa: 1.718 milioi euro
* Novacaixagalicia: 2.465 milioi euro
* Unnim: 568 milioi euro
2014ko abenduaren 30ean, FROBek gehiegizko soldatak ikusi zituen Caja Madrideko zuzendaritzan. Goi-kargudun ohiek kutxari 14,8 milioi euroko 'zuloa' egin ziotela adierazi zuen.

## Erreferentziak

* ↑ https://web.archive.org/web/20110218142050/http://www.blogahorro.com/2010/06/22/se-acabo-el-frob-y-asi-se-ha-repartido/ Blogahorro.com webgunea.
* ↑ «FROBek gehiegizko soldatak atzeman ditu Caja Madrideko zuzendaritzan», EiTB, 2014-12-30

## Ikus, gainera

* Espainiako higiezinen burbuila

## Kanpo estekak

* (Gaztelaniaz) Funtsaren webgunea.
* Datuak: Q8460
# Aurpegi horia

Aurpegi horia, jatorrizko ingelesezko izenburua The Adventure of the Yellow Face, Arthur Conan Doyle eskoziar idazleak argitaratutako Sherlock Holmes detektibe ospetsuari buruzko kontakizun laburra da. 1893an kontakizun labur eta solte modura The Strand Magazine aldizkarian argitaratu zen. Ondoren eta urte berean, aldizkari horretan argitaratutako Sherlock Holmesi buruzko beste hainbat kontakizun laburrekin batera Sherlock Holmesen memoriak liburuan argitaratu zen.

## Argumentua

Oharra: Atal honek istorio osoa edo amaiera argitzen du.
Grant Munro izeneko gizon batek bisita egin zien Holmesi eta Watsoni, Effie emazteak engainatzen zuela-eta laguntza eskatzeko. Lehenago, Effie AEBn ezkonduta egon zen, baina, senarra eta semea sukar horiaz hil eta gero, Ingalaterrara itzuli, Grant Munro ezagutu eta berarekin ezkondu zen. Senar-emazteak zoriontsuak izan ziren, emazteak 100 libera eskatu eta zergatik ez galdetzeko eskatu zion arte. Bi hilabete geroago, emaztea harrapatu zuen etxetik gertu zegoen landa-etxe bateko bizilagunekin harreman ezkutuak eginez. Grant Munrok landa-etxe horretan aurre egin zion pertsona misteriotsu bat ikusi zuen. Jeloskor egonik, landa-etxean sartu zen baina hutsik aurkitu zuen. Hala ere, pertsona misteriotsu hori ikusi zuen gela oso erosoa eta altzariz hornitua zegoela ikusi zuen, eta bere emaztearen erretratua aurkitu zuen han.
Holmesek Watsoni aitortu zion uste zuela pertsona misteriotsu hori Effie Munroren lehen senarra zela, Ingalaterrara etorria zela xantaia egitera.
Grant Munro, Holmes eta Watson landetxera sartu ziren, Effieren erreguak alde batera utzita. Aurpegi horiko pertsonaia bitxi bat aurkitu zuten, eta Holmes maskara kendu zion eta neskato beltz bat agertu zen. Orduan jakin zuten Effieren lehen senarra John Hebron abokatu afroamerikarra izan zela, hilda zegoena, baina haren alaba Lucy bizirik atera zela. Effie Ingalaterrara iritsi zenean, ezin izan zuen berarekin ekarri Lucy, bidaiak bere egoera txarra taxarragotuko zuelako. Baina geroago, Grantekin ezkondu ondoren, jakin zuen Lucy ondo zegoela eta neskatoa berriro ekartzea erabaki zuen. Horregatik 100 libera eskatu zizkion senarrari, Lucy eta bere erizaina Ingalaterrara ekartzeko. Hala ere, landetxean kokarazi zituen, beldur ziolako senarrak bera uzteari, haur beltz baten ama izategatik.

## Ikus, gainera

* Sherlock Holmesen memoriak (1893)

## Kanpo estekak

* Datuak: Q1202029
* Multimedia: The Adventure of the Yellow Face / Q1202029
# Aurpegian esertze

Aurpegian esertzea (ingelesez: Facesitting) sexu-praktika bat da, bikoteko kideetako bat bestearen aurpegiaren gainean esertzen da, aurrez aurre edo alderantziz. Jarrera hori BDSMren parte izan daiteke, dominazio eta sumisioa adierazteko modu bat.
Menderatze- eta sumisio-harremanetan BDSMren parte gisa praktikatzen denean, rol horiek iraunkorrak (menderatzailea eta otzana) edo aldizkakoak izan (switch), kontrola, umiliazioa eta nagusitasuna erakusteko erabiltzen da.
Sexu-erakarpen oso boteretsutzat hartzen dituzte praktika hau egiten dutenek, gorputz osoaren sostengua eta presioa, pubisak, ipurmasailak, aldakak eta izterrak (goragoko planoan dagoenak) azpian duelako burua, hezetasuna, usaina eta iluntasuna handia delarik.
Gainean dagoen pertsonak, hankak besoen gainean tolestuta jarrita, azpian dagoenaren immobilizazioa osatzen badu, eta, gainera, batek edo biek bestearen organo genitalak eskuz eta/edo ahoz estimulatzen badituzte, sortutako plazeraren eta orgasmoaren intentsitatea maximoa izatera hel daiteke.

## Kanpo estekak

* Datuak: Q1357000
* Multimedia: Face sitting / Q1357000
# Aurpegiko biko hitz

Aurpegiko biko hitza, erretrogradoa edo hitz bifrontea ezkerretik eskuinera eta eskuinetik ezkerrera irakur daitekeen hitza da. Horretan, palindromoa bezalakoa da; baina, palindromoetan ez bezala, zentzu batean irakurri ala bestean irakurri, hitz ezberdin bat irakurriko dugu.
Adibideak:
* oilo / olio
* urre / erru
* izara / arazi
* zeken / nekez

## Erreferentziak

* ↑ «Palindromo motak» Bigara.

## Kanpo estekak

* Datuak: Q12254505
# Aurpegi motzeko hartz

Aurpegi motzeko hartza (Arctodus simus) Amerikan Pleistozenon bizi eta duela 12.500 urte inguru iraungi zen hartz-espeziea izan zen. Izotz Aroko haragijale handiena izan zen eta baita azken 800.000 urtekoena ere. Zutik 6,5 metroko altuera zuen hartz honek 745 kilo inguru zituen.

## Erreferentziak

* ↑ Agirre, P.. (2009-01-29). «Desagertutako animaliak berpizten» Berria.
* Datuak: Q683207
* Multimedia: Arctodus / Q683207
* Espezieak: Arctodus simus
# Aurpegiko paralisi

    Ohar medikoa Oharra: Wikipediak ez du mediku aholkurik ematen. Tratamendua behar duzula uste baduzu, jo ezazu sendagilearengana.
Aurpegiko paralisia edo aurpegi-paralisia VII. nerbio kranialaren (aurpegi-nerbioa) inguruko disfuntzioa da, erasandako nerbioaren aldeko aurpegiko muskuluak kontrolatzeko ezintasuna eragiten duena. Kausa askok aurpegiko paralisia eragin dezakete, adibidez, garuneko tumoreak, garuneko infartuak eta Lyme gaitza.
Hala ere, azpiko kausa zehazten ez bada, baldintza horri Bellen paralisi deritzo. Izena lehen aldiz gaixotasuna deskribatu zuen Charles Bell eskoziar anatomistaren omenez jarri zioten. Bellen paralisia mononeuropatia akutuaren kausa ohikoena da, eta baita aurpegi-nerbioaren paralisi motarik ohikoena ere.

## Erreferentziak

* ↑ Euskalterm: [Otorrinolaringologia Hiztegia ] [2015] eta [Gaixotasunak Hiztegia] [2015]

## Kanpo estekak

* Datuak: Q7562539
* Multimedia: Facial nerve paralysis / Q7562539
# Aurra Sing

Aurra Sing Star Warseko fikziozko unibertsoko pertsonaia bat da.
Nar Shaddaan jaio zen. Haurra zenean padawan ikaslea izan zen eta bere irakaslea zen An'ya Kurorekin ezberdintasunak izan ondoren Jedi Ordena utzi zuen. Aurra Singek larruazal zuria eta falange gehigarri bana zuten hatzak zituen. Bere ilea gorria zen eta garondoaren goikaldean bilduta zuen mototx batekin.
Aurrak Aayla Securaren eta Ki-Adi-Mundi maisuaren aurka borrokatu zuen Tatooine planetan, Jedi Ordena utzi ondoren Aurra joan zen planeta. Planeta honetan Aurra ordainsari bilatzaile bezala aritzen zen eta Jedi asko hil izanaz harrotzen zen. Handik denbora batera Devaronera bidaiatu zuen, non bere irakaslea izan zen An'ya Kuroren aurka borrokatu zuen borroka basati batean. 66 agindua eman zenean Aurra Kashyyyk planetara bidalia izan zen Quinlan Vos maisua hiltzera, hau, bizirik irten ondoren, Aurra hiltzen saiatu zelarik, baina Aurra bizirik irten zen eta Darth Vaderri batzen zaio bere entrenamenduan.

## Kanpo estekak

* Datuak: Q51806
# Aurpegibiko

Aurpegibiko edo bifaz bat, Paleolitoan gizakiak sortu eta erabili zuen harrizko tresna bat da. Beraz, gizakia egiten hasi zen tresna zaharrenetarikoa da.
Izen hori du bi alde izaten dituelako. Hiruki forma izaten dute, alde batean punta dute eta kontrakoan forma borobila eta lodiagoa.
Ohiko erreminta izan zen Behe Paleolitoan eta Erdi Paleolitoan. Pieza zakar eta sinplea da, eta esku-aizkora gisa identifikatu izan da, baina badakigu beste funtzio batzuetarako ere erabili zirela, hala nola ebakitzeko, arraspatzeko, arrailtzeko, zatitzeko…

## Erreferentzia

* ↑ (Gaztelaniaz) «Bifaz» arqprehistorica 2013-02-24 (Noiz kontsultatua: 2023-09-03).

## Kanpo estekak

* Datuak: Q479448
* Multimedia: Stone hand axes / Q479448
# Barril

Barril danborradan jotzen den upel txiki baten moduko edo danbor-itxurako instrumentua da, danborraren mintz elastikoaren ordez zurezko xafla bat duena.
Danbor edo danbolin moduan, perkusiozko musika tresna da. Donostiako Danborradan jotzen dute.

## Erreferentziak

* ↑ «barril» Harluxet Hiztegi Entziklopedikoa. .

## Ikus, gainera

* Upel

## Kanpo estekak

* Datuak: Q12254798
# Barrika (ontzia)

Barrika zurezko xafla ganbilak uztaiez elkartuz eginiko upel handia da, ardoa, sagardoa… gordetzeko eta garraiatzeko erabiltzen dena. Ardoa hartziduran edo zahartzean bertan gordetzen dute. Erabilitako zurak, lurrunketaren eta oxigenoaren esposizioaren bidez, ezaugarriak ematen dizkio ardoari.
Barrika mota bat da barrikotea: zurezko ontzia, bordeletar motako barrika baino txikixeagoa.

## Erreferentziak

* ↑ Lur entziklopedietatik hartua.
* ↑ Robinson, J.. (2003). Jancis Robinson's Wine Course. (3. argitaraldia) Abbeville Press, 91-93 or. ISBN 0-7892-0883-0..
* ↑ «barrikote» sarrera, Euskalterm.

## Ikus, gainera

* Upategi edo upeltegia
# Barrikada

    Artikulu hau istilu, matxinada eta gerretako egiturari buruzkoa da; musika taldea gaitzat duena beste hau da: «Barricada»
Barrikada erasotzaile batengandik babestu eta hari bertatik eraso egiteko kale batean edo eraikin bateko sarreran edo korridore batean zeharka eratzen den objektu, material, egitura eta ibilgailu pila da. Hitzak garai batean horiek egiteko erabiltzen ziren barriketan du jatorri. Bereziki matxinada eta istiluetan eratzen dira; gerretan ezer gutxitarako balio dute, tanke edo bestelako ibilgailu blindatuen aurrena. Helburua behar bezala lortzeko, batzuetan su ere ematen zaie.

## Kanpo estekak

* Datuak: Q81715
* Multimedia: Barricades / Q81715
# Barringerita

Barringerita elementu natiboen motako minerala da, barringerita taldearen kidea. Izena Daniel Moreau Barringerren omenez du, Barringer kraterra meteorito batek sortu zuela defendatu zuena.

## Ezaugarriak

Barringerita elementu kimiko mineralaren formula kimikoa hau da: ${\ce {(Fe,Ni)2P}}$. Sistema hexagonalaren arabera sortzen ditu kristalak. Mohs eskalaren arabera duen gogortasunaren balioa 7 da.

## Erreferentziak

* 1 2 (Ingelesez) «Barringerite: Mineral information, data and localities.» www.mindat.org (Noiz kontsultatua: 12-05-2019).
# Barrika Baietz

Barrika Baietz Espainiako Alderdien Legea onartu ondoren Barrikan sorturiko plataforma ezkertiar eta abertzalearen izena da. 2003an sortu zen Udal Hauteskundeetan aurkezteko, baina Espainiako Audientzia Nazionalak legez kanpo utzi eta partehartzea debekatu zion, Batasunaren ondorengoa zela argudiatuz.
Plataformak zenbat boto lortu zituen jakitea ezinezkoa da, baliogabetu zirelako. Dena den, baliogabeko botoak zenbatuta gutxi gora-beherako kalkulua egin liteke; horrela, 2003ko hauteskundeetan 160 izan ziren boto nuluak, emandako botoen %20,67.

## Ikus, gainera

* Espainiako Alderdien Legea

## Kanpo estekak

* Datuak: Q12254797
# Barrikote

Barrikotea tamaina txikiko barrika da, egun bereziki lagunarteko ospakizunetan edaria bertatik hartzeko erabiltzen dena. Hori dela eta, barrikotea dagoeneko ospakizunei ere barrikote deitzen zaie.

## Kanpo estekak

* Datuak: Q16516486
# Barrillosko geltokia

Barrillos Espainiako Gaztela eta Leongo tren geltoki bat da, Ercina udalerrian kokatuta dagoena.

## Egoera

Geltokia honako burdinbide hauen ibilbidearen zati da:
* Bilbo — Leon

## Zerbitzuak
### Aldiriko tren

Leongo Renfe Aldiriak
 Zerbitzua  Hasiera  Ibilbidea  Amaiera ⁠
 C-1fLeon MatallanaVentas–San Mames • Hespitales • Asuncion/Universidad • Villa Romana • la Raya • Villaquilambre • Villasinta • San Feliz • Palazuelo • Valderilla • Garrafe • Manzaneda • Matueca • Pedrun • Pardabe • Naredo • Matallana de Toriu • Robles de Toriu • la Valcueva • Aviados • Campohermoso • la Veciella • Valdepielago • Otero • la Mata de la Riba • Barrio de las Ollas • Boñare • la Losilla • la Devesa • Barrillos • la Ercina • Yugueros • Cistierna • Sorriba • Valle de las Casas • Llama de la Guzpeña • Prau de la Guzpeña • Cerezal de la Guzpeña • Puente Almuhey • Valcuende • la Espina • Guardo–GeltokiaGuardo Geralekua :

## Ikus, gainera

* Administrador de Infraestructuras Ferroviarias
* Renfe Feve

## Kanpo estekak

* Datuak: Q107976380